CELEX: 52018PC0059
Language: ro
Date: 2018-02-09
Title: Propunere de DECIZIE DE PUNERE ÎN APLICARE A CONSILIULUI de autorizare a Republicii Letonia să introducă o măsură specială de derogare de la articolul 193 din Directiva 2006/112/CE a Consiliului privind sistemul comun al taxei pe valoarea adăugată

COMISIA EUROPEANĂ
            Bruxelles, 9.2.2018
            COM(2018) 59 final
            2018/0024(NLE)
            Propunere de
            DECIZIE DE PUNERE ÎN APLICARE A CONSILIULUI
            de autorizare a Republicii Letonia să introducă o măsură specială de derogare de la articolul 193 din Directiva 2006/112/CE a Consiliului privind sistemul comun al taxei pe valoarea adăugată
            
               
         
         
            
               EXPUNERE DE MOTIVE
            
            
               
                  În temeiul articolului 395 alineatul (1) din Directiva 2006/112/CE din 28 noiembrie 2006 privind sistemul comun al taxei pe valoarea adăugată (denumită în continuare „Directiva TVA”), Consiliul, hotărând în unanimitate la propunerea Comisiei, poate autoriza orice stat membru să introducă măsuri speciale de derogare de la dispozițiile directivei respective, în scopul simplificării procedurii de colectare a TVA sau al prevenirii anumitor forme de evaziune fiscală sau de fraudă.
               
               
                  Prin scrisoarea înregistrată de Comisie la 15 noiembrie 2017, Letonia a solicitat o derogare de la articolul 193 din Directiva TVA, în vederea aplicării mecanismului de taxare inversă pentru livrările de console de jocuri. În conformitate cu articolul 395 alineatul (2) din Directiva TVA, Comisia a informat celelalte state membre, prin scrisoarea din 23 noiembrie 2017, cu privire la cererea înaintată de Letonia. Prin scrisoarea din 24 noiembrie, Comisia a informat Letonia că deține toate informațiile necesare pentru a analiza cererea.
               
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  Ca regulă generală, articolul 193 din Directiva TVA stipulează că persoana impozabilă care efectuează o livrare de bunuri sau o prestare de servicii este în mod normal obligată la plata taxei pe valoarea adăugată (TVA).
               
            
            
               În temeiul articolului 199a alineatul (1) din Directiva TVA, statele membre pot să prevadă ca persoana obligată la plata TVA să fie persoana impozabilă beneficiară a operațiunilor menționate la respectivul articol (mecanismul de taxare inversă). În temeiul procedurii de taxare inversă, persoana impozabilă beneficiară a operațiunilor respective devine obligată la plata TVA. Cu condiția să se bucure pe deplin de dreptul de deducere, respectiva persoană impozabilă ar declara și, în același timp, ar deduce TVA-ul aferent operațiunii în cauză, ceea ce are drept consecință neefectuarea plății TVA-ului la trezorerie. Livrările de console de jocuri sunt incluse la articolul 199a alineatul (1) litera (h). 
            
            
               
                  Letonia nu a făcut uz de opțiunea prevăzută la articolul 199a alineatul (1) litera (h) din Directiva TVA și nu aplică mecanismul de taxare inversă în cazul livrărilor de console de jocuri. Totuși, din cauza recentei majorări a numărului de fraude din sectorul consolelor de jocuri din Letonia, acest stat membru ar dori să introducă mecanismul de taxare inversă în cazul livrărilor interne de console de jocuri. 
               
            
            
               Conform articolului 199a alineatul (1) din Directiva TVA, mecanismul de taxare inversă poate fi aplicat până la 31 decembrie 2018 și pentru o perioadă minimă de doi ani. Dat fiind că nu se îndeplinește condiția referitoare la perioada de doi ani, Letonia nu poate aplica mecanismul de taxare inversă în temeiul articolului respectiv. 
            
            
               Prin urmare, în temeiul articolului 395 din Directiva TVA, Letonia solicită o derogare de la articolul 193 din Directiva TVA pentru a primi autorizarea de a aplica mecanismul de taxare inversă în cazul livrărilor de console de jocuri. 
            
            
               Scopul derogării solicitate este de a preveni frauda în domeniul TVA în sectorul consolelor de jocuri. Pe baza opțiunilor prevăzute la articolul 199a alineatul (1) literele (c), (d) și (h), de la 1 aprilie 2016 Letonia aplică mecanismul de taxare inversă a TVA în cazul livrărilor de telefoane mobile, tablete, laptopuri și dispozitive cu circuite integrate. S-a stabilit că, în urma introducerii taxării inverse pentru aceste livrări, frauda în materie de TVA a sporit în ceea ce privește livrările de console de jocuri. Aceste produse sunt expuse riscului de fraudă, deoarece au dimensiuni relativ mici și o valoare relativ mare, fiind totodată intens comercializate pe internet.
            
            
               Letonia susține că s-au efectuat audituri în sectorul de livrărilor de console de jocuri. În 2017, s-a stabilit că existau 14 societăți fictive care își desfășurau activitatea în sectorul livrărilor de console de jocuri, ele reprezentând 6,4 % din totalul întreprinderilor din acest sector. În 2016, dintre cele 219 persoane impozabile înregistrate în scopuri de TVA care își desfășurau activitatea în sectorul livrărilor de console de jocuri, opt au declarat că au achitat TVA-ul în amonte în cadrul unor operațiuni cu alte persoane impozabile calificate drept societăți fictive (3,7 % din numărul total de persoane înregistrate în scopuri de TVA). În scopul de a preveni activitățile frauduloase ale operatorilor economici, administrația fiscală letonă (VID) face uz de posibilitatea de a le exclude din registrul persoanelor plătitoare de TVA pe care îl păstrează. În 2017, a crescut în mod semnificativ numărul de persoane impozabile care își desfășurau activitatea în sectorul avut în vedere și care au fost excluse din registrul persoanelor plătitoare de TVA păstrat de VID. În primele opt luni ale anului, au fost excluse din registru 16 persoane impozabile care își desfășurau activitatea în acest sector, ceea ce reprezintă deja 88,9 % din numărul total al persoanelor excluse în 2016 (18 persoane impozabile). 
            
            
               Conform informațiilor prezentate de Letonia, acest stat membru are în derulare o serie de măsuri de reducere și de combatere a fraudei în materie de TVA. De exemplu, casele de marcat fac obiectul unor cerințe noi menite să elimine complet ștergerea operațiunilor înregistrate, în declarația TVA se face o defalcare detaliată a operațiunilor, se acordă de asemenea o atenție deosebită îmbunătățirii controalelor de rutină și a măsurilor administrative și s-a introdus obligativitatea informării VID de către instituțiile de credit și alte entități cu privire la operațiunile suspecte. Totodată, se are în vedere adoptarea facturării electronice. În pofida tuturor acestor măsuri, Letonia consideră că este totuși necesar să se introducă mecanismul de taxare inversă în cazul livrărilor de console de jocuri pentru a preveni pierderile de venituri din TVA la bugetul de stat. 
            
            
               Livrările de console de jocuri sunt considerate a fi predispuse la fraudă și sunt incluse la articolul 199a alineatul (1) litera (h) din Directiva TVA, alături de tablete și laptopuri. Dacă ar fi fost îndeplinită condiția referitoare la perioada minimă de aplicare, Letonia s-ar fi putut baza pe acest din urmă articol pentru aplicarea mecanismului de taxare inversă. 
            
            
               Se propune așadar acordarea derogării pe perioada de valabilitate a articolului 199a din Directiva TVA. Prin urmare, se propune derogarea până la 31 decembrie 2018, adică data de expirare a articolului 199a din Directiva TVA. 
            
            
               •Coerența cu dispozițiile existente în domeniul de politică vizat
            
            
               
                  În temeiul articolului 199a alineatul (1) litera (h) din Directiva TVA, mecanismul de taxare inversă poate fi aplicat livrărilor de console de jocuri. Câteva state membre aplică mecanismul de taxare inversă în temeiul acestei dispoziții
                     1
                  . Dacă ar fi fost îndeplinită condiția referitoare la perioada minimă de doi ani, Letonia putea aplica mecanismul de taxare inversă în cazul livrărilor de console de jocuri fără a solicita o derogare în temeiul articolului 395 din Directiva TVA. 
               
               
                  Măsura propusă este, prin urmare, în concordanță cu dispozițiile existente din Directiva TVA. 
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
         
         
            
               •Temei juridic
            
            
               Articolul 395 din Directiva TVA.
            
            
               •Subsidiaritate (pentru competența neexclusivă) 
            
            
               Având în vedere dispoziția din Directiva TVA pe care se întemeiază propunerea, principiul subsidiarității nu se aplică.
            
            
               •Proporționalitate
            
            
               Decizia se referă la o autorizare acordată unui stat membru la cererea acestuia și nu constituie o obligație.
            
            
               Având în vedere domeniul de aplicare limitat al derogării, măsura specială este proporțională cu obiectivul urmărit, și anume prevenirea anumitor forme de evaziune fiscală sau de fraudă într-un sector specific. 
            
            
               •Alegerea instrumentului
            
            
               În temeiul articolului 395 din Directiva TVA, derogarea de la normele comune în materie de TVA este posibilă numai cu autorizarea Consiliului hotărând în unanimitate la propunerea Comisiei. În plus, o decizie a Consiliului este cel mai adecvat instrument, deoarece poate fi adresată statelor membre în mod individual.
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Consultările cu părțile interesate
            
            
               
                  Prezenta propunere se bazează pe o cerere înaintată de Letonia și se referă doar la acest stat membru.
               
            
            
               •Obținerea și utilizarea expertizei
            
            
               Nu a fost necesară consultarea experților externi.
            
            
               •Evaluarea impactului
            
            
               Propunerea de decizie de punere în aplicare are drept scop prevenirea anumitor forme de evaziune fiscală sau de fraudă în sectorul livrărilor de console de jocuri. Mecanismul de taxare inversă ar trebui să ajute Letonia să pună capăt propagării în continuare a fraudei în materie de TVA în cazul livrărilor de console de jocuri. În consecință, măsura de derogare poate avea un impact pozitiv. 
            
            
               Având în vedere domeniul de aplicare restrâns al derogării și aplicarea sa limitată în timp, impactul va fi, în orice caz, limitat.
            
            
               4.IMPLICAȚIILE BUGETARE
            
            
               Propunerea nu afectează în niciun fel bugetul UE. 
            
            
               5.ALTE ELEMENTE
            
         
         
            
               Propunerea include o dispoziție privind limitarea efectelor în timp stabilită la 31 decembrie 2018.
            
            
               2018/0024 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de autorizare a Republicii Letonia să introducă o măsură specială de derogare de la articolul 193 din Directiva 2006/112/CE a Consiliului privind sistemul comun al taxei pe valoarea adăugată
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  2
               , 
            
            
               în special articolul 395 alineatul (1),
            
            
               având în vedere propunerea Comisiei Europene,
            
            
               întrucât:
            
            
               (1)În temeiul articolului 193 din Directiva 2006/112/CE, orice persoană impozabilă care efectuează o livrare de bunuri sau o prestare de servicii impozabilă este, în general, obligată la plata taxei pe valoarea adăugată (TVA) către autoritățile fiscale.
            
            
               (2)În temeiul articolului 199a alineatul (1) litera (h) din Directiva 2006/112/CE, statele membre pot să prevadă ca persoana obligată la plata TVA-ului aferent livrărilor de console de jocuri să fie persoana impozabilă către care se face livrarea („mecanismul de taxare inversă”). Letonia nu se prevalează de această opțiune, deși aplică taxarea inversă în cazul livrărilor de tablete și laptopuri pe baza articolului 199a alineatul (1) litera (h) din directiva menționată.
            
            
               (3)Din cauza creșterii numărului de fraude din sectorul consolelor de jocuri din Letonia, acest stat membru ar dori să introducă mecanismul de taxare inversă în cazul livrărilor interne de console de jocuri. 
            
            
               (4)Conform articolului 199a alineatul (1) din Directiva 2006/112/CE, mecanismul de taxare inversă poate fi aplicat până la 31 decembrie 2018 și pentru o perioadă minimă de doi ani. Dat fiind că nu se îndeplinește condiția referitoare la perioada de doi ani, Letonia nu poate aplica mecanismul de taxare inversă în temeiul articolului 199a alineatul (1) litera (h) din Directiva 2006/112/CE. 
            
            
               (5)Prin scrisoarea înregistrată de Comisie la 15 noiembrie 2017, Letonia a solicitat autorizarea de a aplica o măsură de derogare de la articolul 193 din directiva respectivă, în scopul de a obliga beneficiarul la plata TVA pentru livrările de console de jocuri. 
            
            
               (6)În conformitate cu articolul 395 alineatul (2) din Directiva 2006/112/CE, Comisia a informat celelalte state membre, prin scrisoarea din 23 noiembrie 2017, cu privire la cererea prezentată de Letonia. Prin scrisoarea din 24 noiembrie 2017, Comisia a informat Letonia că deține toate informațiile necesare pentru a analiza cererea. 
            
            
               (7)Conform informațiilor furnizate de Letonia, frauda în materie de TVA a sporit în cazul livrărilor de console de jocuri după introducerea mecanismului de taxare inversă pentru telefoane mobile, tablete, laptopuri și dispozitive cu circuite integrate. Consolele de jocuri sunt deosebit de expuse riscului de fraudă în materie de TVA, deoarece au dimensiuni relativ mici și o valoare relativ mare și au o piață mare de desfacere pe internet. Pe baza informațiilor prezentate de Letonia, acest stat membru a introdus o serie de măsuri convenționale în vederea combaterii fraudei în materie de TVA. Cu toate acestea, Letonia consideră că este necesar să se introducă mecanismul de taxare inversă în cazul livrării de console de jocuri pentru a preveni pierderile de venituri din TVA la bugetul de stat. 
            
            
               (8)Prin urmare, Letonia ar trebui să fie autorizată să aplice mecanismul de taxare inversă în cazul livrărilor de console de jocuri pe o perioadă limitată. 
            
            
               (9)Derogarea nu afectează resursele proprii ale Uniunii provenite din TVA, 
            
         
         
            
               ADOPTĂ PREZENTA DECIZIE: 
            
            
               Articolul 1
            
            
               Prin derogare de la articolul 193 din Directiva 2006/112/CE, Letonia este autorizată să desemneze destinatarul livrării drept persoana obligată la plata TVA în cazul livrărilor de console de jocuri. 
            
            
               Articolul 2
            
            
               Prezenta decizie intră în vigoare la data notificării sale.
            
            
               Prezenta decizie expiră la 31 decembrie 2018.
            
            
               Articolul 3
            
            
               Prezenta decizie se adresează Republicii Letonia.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        A se vedea lista de notificări ale Comitetului TVA: 
                  http://ec.europa.eu/taxation_customs/sites/taxation/files/resources/documents/taxation/vat/key_documents/vat_committee/notifications.pdf
               
               
                  
                     (2)
                  
                        JO L 347, 11.12.2006, p. 1.